FC Midtjylland arbejder på at finde et lejeophold til den 24-årige polske keeper Patryk Wolanski. Marco Larsen og Awer Mabil får i første omgang chancen for at spille sig ind i varmen.

Svenske Johan Dahlin er igen spilleklar for FC Midtjylland, og dermed er han og Mikkel Andersen i duel om at være midtjydernes førstevalg.

Det efterlader den 24-årige polak Patryk Wolanski som tredjevalg, men han skal nok på græs andetsteds.

- Vi arbejder på at finde en løsning for Patryk. Det bliver formentligt et lejeophold af en slags, siger FCM's sportsdirektør Claus Steinlein til bold.dk.

Midtbanespilleren Marco Larsen er tilbage fra et lejeophold i Vejle, og han får i første omgang chancen for at spille sig ind i varmen hos cheftræner Jess Thorup.

- Marco er egentligt ikke langt fra startopstillingen, og lige nu kan det lige så godt være tilfældigheder, som gør om han spiller eller ej. Han er en god spiller, der er med til at øge konkurrencen hos os, men han er også et sted i sin karriere, hvor han helst skal spille fast.

- Vores aftale med Marco er, at nu skal vi lige have det indledende europæiske program overstået og i gang med Superligaen, og så kigger vi på hans situation derefter, siger Steinlein.

Steinlein bekræfter, at også den 20-årige australske offensivsspiller Awer Mabil i første omgang bliver i klubben og spiller sin chance for mere spilletid.

mikael@bold.dk